કોઇ પણ ક્ષેત્ર હોય હંમેશાં પોતાના વિચારોને મુક્ત મને રજૂ કરવા માટે પોતાની જાતને કાયમ કટિબદ્ધ રાખતી ફાલ્ગુ શકુન્ત પટેલ કહે છે કે, “હું પ્રથમ વખત મતદાન કરીશ મારો ઉત્સાહ અનેરો છે. આજ સુધી મને ઇલેક્શનની પ્રક્રિયા કે કોઇ પક્ષ સાથે કોઇ પણ પ્રશ્ન હોય તો હું તેની ચર્ચા મારા પૂરતી જ રાખતી. કારણ કે હું ભારતનું નાગરિકત્વ તો ધરાવુ છું પરંતુ મને યોગ્ય પક્ષ કે વ્યક્તિને સિલેક્ટ કરવાનો હક નહોતો. પ્રથમ વાર મારા હકનો હું ઉપયોગ કરીશ અને મતદાન પણ કરીશ. અમે યુવાનો દરેક મુશ્કેલીનો રસ્તો શોધવા તત્પર હોઇએ છીએ. પરંતુ ઘણી વાર સમય સંજોગોનો અભાવ રહે છે. ભારતીય હોવાનો જેટલો મને ગર્વ છે તેટલી જ ખુશી મને મારા ગુજરાતી હોવા પર છે. મારું ગુજરાત બધી રીતે અલગ છે. પરંતુ હજુ ક્યાંકને કયાંક અડચણોનો સામનો કરવો પડે છે. યુવા તરીકે મારે મારા ગુજરાતને દરેક બદીથી મુક્ત જોવું છે. હું મારા મતનો ઉપયોગ કરી એવી સરકારની રચના કરવા માગુ છું જેમાં કોઇ પણ ભેદભાવ વિના દરેક વ્યક્તિ શાંતિથી રહી શકે. દરેક પક્ષ પોત પોતાની રીતે કાર્ય કરે છે, આપણે યુવાનો તે જોઇએ પણ છીએ, હવે વારો આપણો છે કે કોને આપણે હાંકી કાઢવા અને કોના શિરે તાજ પહેરાવવો. યુવાનો આજે એટલા તો સમજુ બની જ ગયા છે જે નિર્ણય લઇ શકે કે આપણા ભવિષ્ય માટે શું સારૃં અને શું ખોટું છે. હા બીજી એક વાત એ પણ જરૃરી છે કે કોઇ પણ પ્રકારના બદલાવ માટે આગળ આવવુ જરૃરી છે. માત્ર પેપરના પાના પલટાવી કે ટીવીની ચેનલો બદલી કોઇ પણ નેતાઓને કે પક્ષને કશું જ કહેવાનો આપણને હક નથી. જો કશંુ સારું જોઇતુ હોય તો પહેલ તો કરવી જ રહી અને તે સુંદર પહેલ મતદાન કરીને કરી શકાય છે. બાકી રહ્યા પ્રશ્નો તો તેનો ઉકેલ યોગ્ય મતદાનથી આવી જશે.”